Jernkorsets storkors

**Jernkorsets storkors** (*Großkreuz des Eisernen Kreuzes*) var en tysk militær utmerkelse og var den høyeste graden av Jernkors. Den ble innstiftet under Napoleonskrigene av kong Fredrik Vilhelm III i Kongeriket Preussen og første gang utdelt 10. mars 1813 i Breslau. Jernkorset storkors ble videreført som en tysk militær utmerkelse etter Tysklands samling. Utmerkelsen utdeles bare i krig, dvs. at det finnes utgaver fra 1813 (Napoleonskrigene), 1870 (den fransk-prøyssiske krig), 1914 (første verdenskrig) og 1939 (andre verdenskrig). Det blir formelt innstiftet på nytt ved hver krig, slik at ett av disse tre årstallene er innskrevet på nedre korsarm.

Jernkorsets storkors var dobbelt så stort som et Jernkors og ble båret i et bånd rundt halsen. Det senere ridderkorset, innstiftet i 1939 ble også båret rundt halsen, men var mindre enn storkorset, men større en 1. og 2. klasse.

## 1813 storkors

Fem personer ble tildelt Jernkorsets storkors som følge av Napoleonskrigene:

* Gebhard Leberecht von Blücher, kommandant for de prøyssiske styrkene under slaget ved Waterloo
* Friedrich Wilhelm von Bülow
* Karl Johan av Sverige (Jean-Baptiste Bernadotte) - tidligere marskalk under Napoleon, etter at han ble regent og kronprins i Sverige, sluttet han seg til koalisjonen under Den sjette koalisjonskrigen mot Napoleon.
* Bogislav Friedrich Emanuel von Tauentzien
* Ludwig Yorck von Wartenburg

## 1870 storkors

Jernkorset ble gjeninnstiftet 19. juli 1870 som følge av den fransk-prøyssiske krig. Ni personer ble tildelt denne versjonen for sin tjeneste under krigen. 

Syv av disse storkorsene ble utdelt 22. mars 1871 til:

* Kronprins Albert av Sachsen
* August von Goeben
* Edwin von Manteuffel
* Helmuth von Moltke
* Prins Fredrik Karl av Preussen
* Kronprins Friedrich Wilhelm av Preussen (senere keiser Fredrik III)
* August von Werder

Keiser Vilhelm I mottok storkorset 16. juni 1871, og storhertug Fredrik Franz II av Mecklenburg-Schwerin mottok storkorset 4. desember 1871. Keiseren var øverstkommanderende for den prøyssiske hæren og Moltke var sjef for den prøyssiske generalstaben. De øvre hadde høye kommandoer i den prøyssiske hæren.

## 1914 storkors

Jernkorset ble gjeninnstiftet 5. august 1914, og fem personer mottok denne for sin tjeneste under første verdenskrig:
* Keiser Vilhelm II
* Paul von Hindenburg
* Erich Ludendorff
* Prins Leopold av Bayern
* August von Mackensen

## 1939 storkors

Adolf Hitler gjeninstiftet Jernkorset i september 1939, hvor storkorset var den høyeste graden over de ulike gradene av ridderkorset.

Hermann Göring var den eneste som mottok storkorset under andre verdenskrig da han fikk denne tildelt i forbindelse med at han ble utnevnt til *[[Reichsmarschall]]* 19. juli 1940. Adolf Hitler tok imidlertid denne fra ham igjen da han anklaget Göring for forræderi 23. april 1945, mens Hitler satt mer eller mindre isolert i Førerbunkeren, og Göring telegraferte til ham at han overtok kommandoen som den tidligere utpekte etterfølgeren.

## Litteratur
* Angolia, John R.: *For Führer and Fatherland: Military Awards of the Third Reich* R. James Bender Publishing, 1976, ISBN 0-912138-14-9.

## Eksterne lenker
* 
* Eisernes Kreuz (Jernkorset) - Introduksjon på Samlerforumet.net 
* Wehrmacht Awards - The Iron Cross 
* Wehrmacht Awards - Iron Cross Spange 
* Lexicon der Wehrmacht - Eisernes Kreuz 
* Lexicon der Wehrmacht - Ritterkreuz des Eisernen Kreuzes